ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ቅልውላው ቬኔዙዌላ፡ ፕሬዚደንት ማዱሮ ዶብ ብራዚል ዓጽዩ 22 ለካቲት 2019 ምንጪ ስእሊ, Reuters መግለጺ ስእሊ, ዶብ ቬኔዙዌላን ብራዚልን ፕሬዚደንት ቬኔዙዌላ ኒኮላስ ማዱሮ ብሰንኪ`ቲ ቀጻሊ ናይ ወጻኢ ሰብኣዊ ሓገዝ ዘበገሶ ዕግርግር ብሓሙስ ምሸት ምስ ብራዚል ዘራኽቦ ዶብ ከምዝጽዎ ኣፍሊጡ። እቲ ኣብ ሽግር ተጸሚዱ ዘሎ ጸጋማዊ መራሒ ኣብ ቴሌቪዥን ኣብ ዝሃቦ መግለጺ፡ ነቲ ተቓወምቲ መግቢ ረዲኤት ካብ ኮሎምቢያ ንምምጻእ ዝገብርዎ ፈተነ ደው ንምባል፡ ነቲ ምስ ኮሎምቢያ ዘራኽብ ዶብ ክዓጽዎ ይሓስብ ከምዘሎ ገሊጹ። ሃገሩ ኣብ ቅልውላው ከምዘየላን፡ እቲ ቬኔዙላ መግቢ ረድኤት የድልያ ኢዩ ዝብሃል ዘሎ ኣሜሪካ ዘዋደደቶ ምርኢት ኢዩ ኢሉ ማድሮ። መራሒ ተቓዋሚ ሰልፊ ኩዋን ጓይዶ ዓቢ ቃፍላይ መካይን ብምምራሕ ካብ ርእሰ ከተማ ካራክስ ናብ ዶብ ኮሎምቢያ የምርሕ ኣሎ። ሚስተር ኩዋን ጓይዶ ኣብቲ ዝሓለፈ ወርሒ ኣንጻር መንግስቲ ተቓውሞታት ኣብዝካየደሉ ዝነበረ እዋን ንነብሱ ከም ግዝያዊ መራሒ`ታ ሃገር ድሕሪ ምእዋጁ፡ ብርክት ዝበላ ሃገራት ከም መራሕ ሃገር ተቐቢለንኦ። ኣባላት ጸጥታ ነቲ ናብ ኮሎምቢያ ዘምርሕ ዝነበረ ቃፍላይ ኣውቶቡሳትን መካይንን ኣብ ማሪያራ ንሒደት እዋን ደው ምስ ኣበልዎ ዕግርግር ተፈጢሩ፡ ስጋብ ዘንብዕ ቦምባ ትኪ`ውን ተተኲሱ። ድሕሪ`ዚ ኩሉ ግና እቲ ቃፍላይ ጉዕዝኡ ቀጺሉ። ጉይዶን ደገፍቱን ንፕሬዚደንት ማዱሮ ብምቅዋም ካብ ኮሎምቢያ መግብን ኣፋውስን ከምጽኡ ትስፍዋት ኢዮም። ሰራዊት ቬኔዙዌላ ነቲ ካብ ኣሜሪካ ዝተላእከ ረድኤት ብኮሎምቢያ ገይሩ ናብ ቬኔዙዌላ ከይኣቱ ዓጊትዎ ኣሎ። ፕሬዚደንት ማዱሮ ኣብ ቬኔዙዌላ ዝኾነ ሰብኣዊ ቅልውላው የለን እናበለ ከሎ፡ ኣስታት 300 ቶን ሓገዝ ካብ ሩስያ ከምዝረኸበ ኣብዚ ሰሙን ኣፍሊጡ። ኣብዚ ዝሓለፈ ዓመታት ጥራይ ልዕሊ ሰለስተ ሚልዮን ቬኔዙዌላውያን ብሰንኪ`ቲ ኣብቲ ሃገር ተኸሲቱ ዘሎ ልዑል ቁጠባዊ ቅልውላውን ሕጽረታት መግብን ኣፋውስን ሃገሮም ገዲፎም ከምዝተሰደዱ ሕቡራት ሃገራት [ዩኤን] ኣፍሊጡ። እቲ ኣብ 2013 ናብ ስልጣን ዝደየበ ማዱሮ፡ ብሰንኪ ሕማቕ ምሕደራ ቁጠባ ኣብ ውሽጢ ሃገርን ኣብ ወጻእን ክንቀፍ ጸኒሑ። ስለምንታይ ብራዚል?
